Для ўдзелу ў канцэрце спецыяльна прыляцела з Францыі Каця­рына Алейнік, каб станцаваць на канцэрце варыяцыі Нікіі з балета “Баядэрка”. Заўважу, балерына задзейнічана ў некалькіх замежных праектах. Яе імя ўжо не мае патрэбы ў асаблівых прадстаўленнях: беларуская балерына вядомая дзякуючы многім перамогам на разнастайных конкурсах, якія праходзілі ў розных краінах. У Беларусі Кацярыну называюць унікальнай з’явай: яшчэ студэнткай яна была ўдастоена сольнай партыі ў Вялікім тэатры. Такі поспех выпадае далёка не ўсім артыстам балета ў самым пачатку іх творчай кар’еры. А праз пару гадоў Алейнік становіцца вядучым майстрам сцэны, што зацвярджае яе ў статусе адной з лепшых балерын. Даволі хутка яна заваёўвае прызнанне еўрапейскай і амерыканскай публікі.